***Прыстаўны і ўстаўны зычны в***

Гістарычна склалася, што ў нашай мове на пачатку слова рэдка ўжываюцца націскны галосны ***о*** ці ***у.*** Звычайна перад імі ўзнікае гук ***в***, які мы называем прыстаўным, як у словах ***возера, волава, вогненны***. Але як толькі ў выніку пераходу націску ў іншай форме слова або роднасным слове ***о*** пераходзіць у ***а*** (так званая з’ява акання), прыстаўны ***в*** знікае: ***азёры, алавяны, агонь***. Праўда, паколькі амаль няма правілаў без выключэнняў, то і тут маем некалькі словаў, у якіх ***в*** захоўваецца нават перад ***а***. Гэта вытворныя ад словаў ***навокал, востры*** ды ***вочы*** і іх варта запомніць: ***ваколіца, вачэй, вастрыць, вастрыня*** і падобныя. У апошні час таксама да іх часам далучаюць слова ***вакно*** і вытворныя ад яго - ***ваканіцы, ваконны, падваконне,*** аднак афіцыйныя слоўнікі не фіксуюць гэтыя словы як нарматыўныя (нормай будуць ***аканіцы, аконны, падаконне***).

Трэба памятаць, што прыстаўны ***в*** не дадаецца да словаў іншамоўнага паходжання, якія пачынаюцца з ***о: опера, ордар, ордэн, орган,*** а таксама да ўласных назваў: вёскі ***Опса*** і ***Обаль***, ***Омск***, ***Орша.*** Дарэчы, існуе і форма ***Ворша*** з прыстаўным ***в***, і такі варыянт ужываецца звычайна тымі, хто карыстаецца “клясычным” (дарэформавым) правапісам.

Перад націскным ***у*** ў пачатку слова мы таксама звычайна вымаўляем і пішам ***в: вушы, вугал, вузкі***. Прычым гэта ***в*** захоўваецца ва ўсіх формах слова і ў роднасных словах незалежна ад націску і месца ў слове (калі стаіць пасля прыстаўкі, то называецца адпаведна не прыстаўным, а ўстаўным зычным): ***вушны, вузкаваты, завуголле.***

З гэтага правіла таксама існуюць пэўныя выключэнні:

1. Па-першае, прыстаўны ***в*** перад ***у*** не ўзнікае ў запазычаных словах: ***унія, унікум,*** але ***вустрыца***
2. Не ўзнікае таксама перад прыстаўкай (сучаснай або гістарычнай), якая пачынаецца з ***у: урок, участак,*** але ***вупраж, вусціш***
3. Не будзе прыстаўнога ***в*** і перад ***у***, якое развілася з ***в: уюн, улада***.
4. Уласныя назвы таксама пішуцца без ***в***: ***Ульяна, рака Уша, Украіна.***

**Заданне**

**Перакладзіце на беларускую мову**

Паутина - павуціна, павуцінне

Урна - урна

Обострение - абвастрэнне

Наощупь - навобмацак

Вьюн - уюн

Ордер - ордар

Очный - вочны

Река Уша - рака Уша

Орден - ордэн

Отмель - водмель

Опись - вопіс

Деревня Опса - вёска Опса

Маловато - вобмаль

Облик, лицо - аблічча

Оптика - оптыка

Обод - вобад

Участок - участак

Облака - аблокі (воблакі)

Отруби - вотруб’е

Жутко, страшно - вусцішна

Ольха - вольха

На отшибе - наводшыбе

Упряжка - вупраж

Обугленный - абвуглены

Златоуст - залатавуст

Леонов - Лявонаў

Река Ольса - рака Ольса

Устрица - вустрыца

Ободья - абады, абоддзе

Отблеск - водбліск

Стелька - вусцілка

Угро-финский - угра-фінскі

Ушачи - Ушачы

Тадеуш - Тадэвуш